钦定古今图书集成/明伦汇编/官常典/第781卷 > 高宾〈子颎〉
## 钦定古今图书集成/明伦汇编/官常典/第781卷 > 高宾〈子颎〉

按《周书裴文举传》：“宾，渤海蓨人也。其先因官北边，遂
没于辽左。祖暠，以魏太和初自辽东归魏，官至安定
郡守、卫尉卿。父季安，抚军将军、兖州刺史。宾少聪颖，
有文武干用。仕东魏，历官至龙骧将军、谏议大夫、立
义都督。同列有忌其能者，谮之于齐神武，宾惧及于
难。大统六年，乃弃家属，间行归阙。太祖嘉之，授安东”
将军、银青光禄大夫。稍迁通直散骑常侍、抚军将军、
大都督。世宗初，除咸阳郡守。政存简惠，甚得民和。世
宗闻其能，赐田园于郡境。宾既羇旅归国，亲属在齐，
常虑见疑，无以取信，乃于所赐田内，多莳竹木，盛构
堂宇，并凿池沼以环之，有终焉之志。朝廷以此知无
贰焉。加使持节、车骑大将军、仪同三“司、散骑常侍，赐
姓独孤氏。武成元年，除御正下大夫，兼小载师。出为
益州总管府长史。保定初，征拜计部中大夫、治中外
府从事中郎，赐爵武阳县伯。”宾敏于从政，果敢决断，
案牍虽繁，绰有馀裕。转太府中大夫、齐公宪府长史。
天和二年，除鄀州诸军事、鄀州刺史。进位骠骑大将
军、开府仪同三司，治襄州总管府司录。六年，卒，时年
六十八。子颎，为隋文帝佐命。开皇中，赠宾礼部尚书、
武阳公，谥曰“简。”